b'\n_START_ARTICLE_\nBohinjski ledenik\n_START_PARAGRAPH_\nBohinjski ledenik je nastal v zaledju Bohinja po dolini Save Bohinjke navzdol proti Bledu. Izpolnjeval je vso Blejsko-Radovlji\xc5\xa1ko kotlino in segel v svojem najve\xc4\x8djem obsegu od Vintgarja, \xc5\xbdirovnice, Begunj do Kamne Gorice.\n_START_SECTION_\nNastanek ledenika\n_START_PARAGRAPH_\nV kvartarju je pri\xc5\xa1lo na Zemlji do mo\xc4\x8dnih ohladitev. Za to obdobje je bilo zna\xc4\x8dilno ekstremna menjava hladnih in toplih obdobij. V najhladnej\xc5\xa1ih delih te dobe je pri\xc5\xa1lo do obse\xc5\xbenih poledenitev. Obse\xc5\xbeni ledeniki so se razvili tudi v slovenskih Alpah._NEWLINE_Ledene gmote so bile v ozki dolini Save Bohinjke do 800 m debele. Segale so tudi na Pokljuko proti Mrzlemu studencu. Proti jugu so se raztezale \xc4\x8dez Jelovico proti Ba\xc4\x8di, preko Sori\xc5\xa1ke planine na Sorico in v zgornji del doline \xc4\x8ce\xc5\xa1njice.\n_START_SECTION_\nOstanki ledenika\n_START_PARAGRAPH_\nLedene gmote so priostrile \xc5\xa1tevilne vrhove in raz\xc5\xa1irile ravnine. Ledenik je za seboj pustil \xc5\xa1tevilne groblje, ki jih sestavlja razli\xc4\x8dno debel drobir s posameznimi velikimi skalami. Bohinjski ledenik je zapustil za seboj veliko tovrstnega drobirja. Z njim je pokrit velik del zahodne in ju\xc5\xbene Pokljuke proti Mrzlemu studencu, pa tudi vsa severna stran Jelovice. Veliko sledov ledenika se je ohranilo tudi v Blejsko-Radovlji\xc5\xa1ki kotlini, kjer se je v \xc4\x8delni kotanji ohranilo ledeni\xc5\xa1ko gradivo kar \xc5\xa1tirih poledenitev._NEWLINE_Ob umikanju ledenika so nastajala jezera, ki so se ve\xc4\x8dinoma hitro zasula. Zasipanje ledenika ni doseglo Blejskega jezera in Bohinjskega jezera.'